ΓΡΑΠΤΗ ΕΡΩΤΗΣΗ E-1181/98

υποβολή: Katerina Daskalaki (UPE) προς την Επιτροπή

(29 Απριλίου 1998)

Θέμα: Ευρωπαϊκές γλώσσες στο περιθώριο

Το ΕΚ έχει επανειλημμένως διαδηλώσει την προσήλωσή του σε μια Ευρώπη πολυ-πολιτισμική και πολυ-γλωσσική. Εντούτοις, καταβάλλονται προσπάθειες για την "περιθωριοποίηση" πλείστων ευρωπαϊκών γλωσσών, κυρίως με το πρόσχημα του "περιορισμού των δαπανών" (οι οποίες θα μπορούσαν, ίσως να συμπιεσθούν και με πολλούς άλλους και όχι ισοπεδωτικούς του ευρωπαϊκού πολιτισμού τρόπους).

Ερωτάται η Επιτροπή: σε ποιά και πόσα από τα δικά της ενημερωτικά δίκτυα χρησιμοποιούνται όλες οι επίσημες γλώσσες της ΕΕ; Πως αντιμετωπίζει επί του προκειμένου το μέγα θέμα δημοκρατίας και ελέγχου που προκύπτει στο εσωτερική της ΕΕ.

Απάντηση του κ.Santer εξ ονόματος της Επιτροπής

(29 Μαΐου 1998)

Η πολιτική της Επιτροπής στον τομέα της ενημέρωσης στηρίζεται σε δομές που βρίσκονται κοντά στους πολίτες, όπως τα κέντρα αναμετάδοσης των πληροφοριών. Τα κέντρα αυτά έχουν συγκεντρωθεί σε δίκτυα ανάλογα με τις ιδιαιτερότητές τους (κοινό-στόχος ή τόπος εγκατάστασης). Όλα τα δίκτυα ενημέρωσης της Επιτροπής χρησιμοποιούν όλες τις επίσημες γλώσσες της Ένωσης. Εξυπακούεται ότι τα κέντρα που είναι εγκατεστημένα σε ένα ορισμένο κράτος μέλος χρησιμοποιούν την ή τις συγκεκριμένες γλώσσες του εν λόγω κράτους. Συγκεκριμένα, πρόκειται για:

- 65 Info-points που παρέχουν στο ευρύ κοινό βασικές πληροφορίες για την Κοινότητα και τις πολιτικές της,

- 350 κέντρα ευρωπαϊκής τεκμηρίωσης που επιδιώκουν τους ακόλουθους στόχους: παροχή συνδρομής για την παγίωση της διδασκαλίας και της έρευνας σχετικά με κοινοτικά θέματα, παροχή στο κοινό ( συμπεριλαμβανομένου και του μη πανεπιστημιακού κοινού) της δυνατότητας να έχει πρόσβαση στις σχετικές με την Κοινότητα και τις πολιτικές της πληροφορίες, και συμμετοχή στις συζητήσεις για την Κοινότητα,

- 200 ευρωβιβλιοθήκες που καθιστούν προσιτές σε όλους τους πολίτες τις διαθέσιμες πληροφορίες σχετικά με τις πολιτικές της Κοινότητας,

- 3 μεγάλα κέντρα ενημέρωσης για την Ευρώπη εγκατεστημένα στο Παρίσι ("sources d'Europe"), στη Λισαβόνα ("Jacques Delors") και στο Βερολίνο ("Jean Monnet Haus") που έχουν ως αποστολή να ενημερώνουν τόσο το ευρύ κοινό όσο και ειδικευμένους κύκλους. Τα κέντρα αυτά μπορούν επίσης να παρέχουν τεχνική βοήθεια στα διάφορα δίκτυα που υπάρχουν αλλού στην επικράτεια των ενδιαφερόμενων κρατών,

- 96 "σταυροδρόμια πληροφόρησης και αγροτικής αναζωογόνησης" που έχουν ως αποστολή να μεταδίδουν τις κοινοτικές πληροφορίες στις αγροτικές κοινότητες,

- 233 ευρωπαϊκά κέντρα πληροφόρησης (Euro info centres) που παρέχουν συμβουλές και διαδίδουν τις πληροφορίες για την ενιαία αγορά στις επιχειρήσεις και ιδίως στις μικρομεσαίες επιχειρήσεις και τις βιοτεχνίες. Σκοπός είναι να ευνοηθεί η ένταξη και η ανάπτυξη των επιχειρήσεων αυτών μέσω μιας μεγαλύτερης συμμετοχής τους στα κοινοτικά προγράμματα και δραστηριότητες καθώς και να βελτιωθεί η πρόσβασή τους στις δημόσιες συμβάσεις,

- 10 διασυνοριακά κέντρα ενημέρωσης των καταναλωτών, τα οποία δημιουργήθηκαν για να παρέχουν ειδικές συμβουλές, πληροφορίες και μέσα προάσπισης των συμφερόντων των ευρωπαίων καταναλωτών, όταν αυτοί αντιμετωπίζουν ζητήματα ή προβλήματα ιδίως διασυνοριακής φύσεως.